
RAPORT DE SPECIALITATE
pentru modificarea contractului de asociere nr. 4127/A/20.11.2009 încheiat între Societatea Drumuri Municipale Timișoara S.A. şi Societatea Alpha Parking S.R.L., prin act adiţional
Având în vedere Expunerea de motive nr. SC2019-            /                   pentru modificarea contractului de asociere nr. 4127/A/20.11.2009 încheiat între Societatea Drumuri Municipale Timișoara S.A. şi Societatea Alpha Parking S.R.L., prin act adiţional, facem următoarele precizări:
Prin Hotărârea Consiliului Local nr. 161/28.04.2009 a fost aprobată atribuirea directa, prin contract de concesiune, către S.C. Administrarea Domeniului Public S.A. Timişoara, pe o perioada de 49 de ani, a unui teren din zona Piaţa 700,  în vederea realizării unei parcări subterane. HCLMT nr. 161/28.04.2009 a fost modificată prin HCLMT nr. 373/27.10.2009 şi prin HCLMT nr. 447/20.12.2010. Astfel în baza HCL nr. 161/2009 Municipiul Timişoara a încheiat cu SC Administrarea Domeniului Public SA contractul de concesiune nr. 1/20.11.2009.

Prin Procesul verbal nr. 3750/A, încheiat în data de 18.09.2008, ce face parte integrantă din Hotărârea Consiliului Local nr. 161/28.04.2009, Comisia de negociere a contractului de asociere în participaţiune ce se s-a încheiat de către S.C. Administrarea Domeniului Public S.A. în vederea construirii şi exploatării a două parcări în Timişoara (numită prin HCLMT nr. 70/27.03.2007, modificată prin HCLMT nr. 222/22.04.2008), a avizat favorabil asocierea dintre  S.C. Administrarea Domeniului Public S.A. şi S.C. Constructim SA. De asemenea, a fost aprobat contractul de asociere în participaţiune.

Consiliul Local al Municipiului Timişoara, prin art. 6 din Hotărârea nr. 161/28.04.2009, a aprobat negocierea dintre SC Constructim SA şi Comisia de negociere mai sus amintită conform Procesului verbal nr. 3750/A/18.09.2008.

Contractul de asociere a fost încheiat în data de 20.11.2009 cu nr. 4127/A.

Obiectul contractului de asociere îl constituie construcţia şi exploatarea unei parcări subterane, baza investiţiei SC Constructim SA constând în construirea şi amenajarea acestei parcări. Precizăm că în prezent construcţia acestei parcări este finalizată şi este deschisă publicului încă din anul 2012. 
Contractul de asociere nr. 4127/A/20.11.2009 încheiat între S.C. Administrarea Domeniului Public S.A. şi S.C. Constructim S.A. a fost modificat prin HCLMT nr. 174/02.11.2012, în sensul că asociatul S.C. Constructim S.A. a preluat administrarea şi exploatarea parcării din Piaţa Timişoara 700.

Prin adresa nr. 5158/29.08.2019, înregistrată la Primăria Municipiului Timişoara cu nr. RE2019-001778/30.08.2019, Societatea Drumuri Municipale Timisoara S.A. (care este succesoarea în drepturi a S.C.  Administrarea Domeniului Public S.A., începand cu data de 23.09.2013, ca urmare a fuziunii prin absorbtie dintre Societatea Administrarea Domeniului Public S.A. - societate absorbită, și Societatea Drumuri Municipale Timișoara S.A. - societate absorbantă, conform sentinței civile nr. 642/PI/20.08.2013, pronunțată de către Tribunalul Timiș, în dosarul nr. 7417/30/2013, definitivă și irevocabilă, prin care s-a constatat legalitatea fuziunii) a solicitat promovarea unui proiect de hotărâre pentru modificarea contractului de asociere nr. 4127/A/20.11.2009, prin act adiţional.

Actualmente contractul de asociere în participațiune nr. 4127/A/20.11.2009, prin intermediul căruia se exploatează parcarea subterană situată în Municipiul Timișoara, Piața 700, se derulează între Societatea Drumuri Municipale Timisoara S.A., pe de o parte și Societatea Alpha Parking SRL București, pe de altă parte. Contractul de asociere a fost încheiat, inițial, între Societatea Drumuri Municipale Timisoara S.A. și Societatea Constructim SA Timișoara, iar acesta a fost aprobat ca urmare a adoptării HCL Timișoara nr. 161/28.04.2009. Ulterior, Societatea Constructim SA Timișoara a înstrăinat către Societatea Alpha Parking SRL, întreaga sa investiție constând în această parcare. În aceste condiții, între toate cele 3 părți implicate, s-a încheiat contractul de novație nr. 5173/07.08.2017. Prin acest din urmă contract, Societatea Alpha Parking SRL, a devenit parte în contractul de asociere nr. 4127/A/20.11.2009, înlocuind pe asociatul inițial și preluând toate drepturile și obligațiile avute de Societatea Constructim SA. Adunarea Generală a Acționarilor Societății Drumuri Municipale Timișoara S.A. a aprobat prin hotărârea nr. 5/04.08.2017, vânzarea de către Societatea Constructim SA a imobilului constând în parcarea din P-ța „Timișoara 700”, precum și a contractului final de novație.

Ulterior, între Societatea Drumuri Municipale Timișoara S.A. și noul partener Societatea Alpha Parking S.R.L., au avut loc mai multe negocieri, în urma cărora s-a convenit, de comun acord, că este necesar ca părțile să încheie un act adițional la contractul de asociere, convenind și asupra clauzelor pe care doresc să le modifice. 

Menționăm că, prin decizia cu nr. 26/29.07.2019, Consiliului de Administrație al Societății Drumuri Municipale Timisoara S.A., a avizat favorabil modelul actului adițional ce urmează să modifice contractul de asociere.

În esență, prin acest act adițional, Societatea Drumuri Municipale Timișoara S.A. a urmărit creșterea beneficiilor în urma asocierii, astfel că nu va mai participa la cheltuieli în cota parte prevăzută în contract, acesteia revenindu-i o cotă procentuală din cifra de afaceri și nu din profit, ori aceasta este în avantajul Societății Drumuri Municipale Timișoara S.A. - aceasta având drept acționar unic pe Consiliul Local al Municipiului Timișoara.

 În condițiile în care contractul de asociere în partipațiune a fost aprobat prin procesul-verbal nr. 3750/A/18.09.2008, ce face parte integrantă din HCL Timișoara nr. 161/28.04.2009, este necesar ca orice modificare și/sau completare adusă contractului de asociere să aibă la baza o hotărâre a administrației publice locale.

Luând în considerare toate cele mai sus menţionate propunem spre aprobare modificarea contractului de asociere nr. 4127/A/20.11.2009 încheiat între Societatea Drumuri Municipale Timișoara S.A. şi Societatea Alpha Parking S.R.L., prin act adiţional, conform Anexei;
Celelalte prevederi ale contractului de asociere nr. 4127/A/20.11.2009 rămân nemodificate.

